ກອງປະຊຸມດຳເນີນຊີວິດການເມືອງ ກ່ອນເປີດກອງປະຊຸມໃຫຍ່ຄັ້ງທີ່ IV ຂອງຄະນະພັກຮາກຖານພະແນກການເງິນແຂວງບໍລິຄຳໄຊ ໄດ້ເປີດຂື້ນຢ່າງເປັນທາງການໃນວັນທີ 06-09 ມີນາ 2017 ນີ້ຢູ່ທີ່ຫ້ອງປະຊຸມພະແນກການເງິນແຂວງໂດຍເປັນກຽດເຂົ້າຮ່ວມ ແລະ ເຜີຍແຜ່ເອກະສານຂອງທ່ານ ບຸນເສັງ ປະທຳມະວົງ ຄະນະປະຈຳພັກແຂວງ ຮອງເຈົ້າແຂວງໆບໍລິຄຳໄຊ, ທ່ານ ຄຳແຫວນ ປັນຍານຸວົງ ກຳມະການພັກແຂວງ ເລຂາຄະນະພັກຮາກຖານ ຫົວໜ້າພະແນກການເງິນແຂວງ ມີບັນດາແຂກຖືກເຊິນ ແລະ ພະນັກງສະມາຊິກພັກເຂົ້າຮ່ວມ.
ໃນກອງປະຊຸມໄດ້ຮັບຟັງການເຜີຍແຜ່ເອກະສານສຳຄັນຕ່າງໆ ຄື: ເອກະສານປັບປຸງແບບແຜນ ແລະ ຍົກສູງຄວາມສາມາດນຳພາຂອງຄະນະພັກຂັ້ນຕ່າງໆ, ເອກະສານກຳແໜ້ນມາດຖານຄະນະພັກ, ມາດຖານສະມາຊິກພັກ, ຂໍ້ຫ້າມສະມາຊິກພັກ ຄວາມຮັບຜິດຊອບຂອງພະນັກງານຄຸ້ມຄອງ ແລະ ທາບທາມບຸກຄະລິກະພາບ ຂອງຄະນະພັກຮາກຖານ, ຄະນະໜ່ວຍພັກ, ເອກະສານ ຝຶກຝົນຄຸນທາດການເມືອງ ແລະ ຄຸນສົມບັດສິນທຳປະຕິບັດ, ໃນນີ້ ທ່ານໄດ້ເນັ້ນ ຄຸນທາດການເມືອງແມ່ນມີຄວາມສໍາຄັນທີ່ສຸດ ສໍາລັບພະນັກງານ-ສະມາຊິກພັກ ເພາະຄ່າເນື້ອແທ້ຂອງຄຸນທາດການເມືອງ ແມ່ນໝາຍເຖິງທັດສະນະຫຼັກໝັ້ນຊົນຊັ້ນ, ຫຼັກໝັ້ນມິດ ແລະ ສັດຕູ ແລະ ຄວາມເດັດດ່ຽວໜຽວແໜ້ນ ຕໍ່ອຸດົມການສັງຄົມນິຍົມ, ສະນັ້ນບັນດາມາດຖານຂອງພະນັກງານນຳພາ ຄຸນທາດການເມືອງແມ່ນມາດຖານແຖວໜ້າ ແມ່ນຄວາມຈຳເປັນອັນເປັນພື້ນຖານທີ່ຂາດບໍ່ໄດ້ ທັງແມ່ນພື້ນຖານໃຫ້ແກ່ການຝຶກຝົນຄຸນສົມບັດສິນທຳປະຕິບັດ ການກະທຳຕົວຈິງ, ຄຸນທາດການເມືອງບໍ່ສະເພາະແຕ່ສ່ອງແສງເຖິງທັດສະນະຫຼັກໝັ້ນ ມິດແລະ ສັດຕູ ທີ່ໜັກແໜ້ນເທົ່ານັ້ນ, ແຕ່ສ່ອງແສງເຖິງຄວາມສາມາດໃນການຈັດຕັ້ງປະຕິບັດແນວທາງຂອງພັກ ດ້ວຍເຫດນີ້ຄຸນທາດການເມືອງ, ຄຸນສົມບັດສິນທຳປະຕິບັດ ແລະ ຄວາມສາມາດຈິ່ງມີສາຍກ່ຽວພັນແບບກາຍອິນຊີ ກາຍເປັນຄຸນນະພາບ, ພ້ອມນີ້ຍັງຈະໄດ້ແບ່ງຈຸແບ່ງໜ່ວຍຄົ້ນຄວ້າ ຜ່ານໃບສຳຫຼວດການຊີ້ນຳ-ນຳພາ ປະກອບຄຳຄິດຄຳເຫັນໃສ່ບົດສຳຫຼວດ ເພື່ອຕຳນິສົ່ງຂ່າວ ເຊິ່ງກັນ ແລະ ກັນ ທັງເປັນການສັງເກດຕີລາຄາຄືນ ການຈັດຕັ້ງປະຕິບັດໜ້າທີ່ວຽກງານໃນໄລຍະຜ່ານມາ ເພື່ອນຳເອົາເນື້ອໃນຈິດໃຈດັ່ງກ່າວມາປັບປຸງປົວແປງແບບແຜນວິທີນຳພາ ວິທີເຮັດວຽກຂອງພະນັກງານສະມາຊິກພັກ ໃຫ້ມີຄວາມໜັກແໜ້ນເຂັ້ມແຂງ ແລະ ມີປະສິດຕິຜົນ ເພື່ອກະກຽມໃສ່ກອງປະຊຸມໃຫຍ່ຄັ້ງທີ່ IV ຂອງຄະນະພັກຮາກຖານພະແນກການເງິນແຂວງໃນຕໍ່ໜ້າໃຫ້ປະສົບຜົນສຳເລັດຕາມລະດັບຄາດໝາຍວາງໄວ້.